b'\n_START_ARTICLE_\nBirmingamas\n_START_SECTION_\nIstorija\n_START_PARAGRAPH_\nBirmingamas \xc4\xafsik\xc5\xabr\xc4\x97 VI a. kaip anglosaks\xc5\xb3 \xc5\xbeemdirbi\xc5\xb3 kaimelis Rejaus up\xc4\x97s krante. Pavadinimas Birmingamas kilo \xc5\xbeod\xc5\xbei\xc5\xb3 junginio Beorma ingas ham, rei\xc5\xa1kian\xc4\x8dio \xe2\x80\x9eBermos \xc5\xbemoni\xc5\xb3 namai\xe2\x80\x9c. Miestas ra\xc5\xa1ytiniuose \xc5\xa1altiniuose pirm\xc4\x85 kart\xc4\x85 minimas Vin\xc4\x8desterio knygoje 1086\xc2\xa0m. kaip 20 \xc5\xa1iling\xc5\xb3 vertas kaimas. XII a. Birmingamui suteikta karali\xc5\xa1ka teis\xc4\x97 rengti turgus. D\xc4\x97l to i\xc5\xa1augo Bull Ring prekyviet\xc4\x97, Birmingam\xc4\x85 i\xc5\xa1 kaimo pavertusi \xc4\xaf prekybin\xc4\xaf miest\xc4\x85. XVI a. prad\xc5\xbeioje Birmingamas gavo pri\xc4\x97jim\xc4\x85 prie gele\xc5\xbeies ir akmens telkini\xc5\xb3 ir prad\xc4\x97jo vystyti metalurgijos pramon\xc4\x99._NEWLINE_XVII a. Anglijos pilietinio karo metais miestas tapo svarbiu pramon\xc4\x97s centru, vystan\xc4\x8diu ginkl\xc5\xb3 gamyb\xc4\x85. Ginklais buvo prad\xc4\x97ta prekiauti Gun Quarter kvartale. XVIII a. vykstant pramon\xc4\x97s perversmui Birmingamas i\xc5\xa1augo \xc4\xaf mil\xc5\xbeini\xc5\xa1k\xc4\x85 pramon\xc4\x97s centr\xc4\x85. \xc4\x8cia veik\xc4\x97 \xc4\xaftakinga Lunar Society draugija._NEWLINE_XIX a. prad\xc5\xbeioje i\xc5\xa1vystyta plati kanal\xc5\xb3 sistema, leidusi lengviau tiekti \xc5\xbealiavas pramon\xc4\x97s \xc4\xafmon\xc4\x97ms. 1837\xc2\xa0m. Birmingam\xc4\x85 pasiek\xc4\x97 gele\xc5\xbeinkelis, o po metu jung\xc4\x97 su Londonu. Viktorijos eros metu Birmingamas spar\xc4\x8diai augo ir tapo antruoju pagal dyd\xc4\xaf Anglijos miestu, nusileisdamas tik Londonui. \xc4\x8cia gyveno apie pus\xc4\x99 milijono gyventoj\xc5\xb3. 1889\xc2\xa0m. karalien\xc4\x97 Viktorija suteik\xc4\x97 Birmingamui miesto (city) status\xc4\x85. 1900\xc2\xa0m. \xc4\xafkurtas Birmingamo universitetas._NEWLINE_Miestas labai nukent\xc4\x97jo nuo bombardavim\xc5\xb3 Antrojo pasaulinio karo metais. Po karo Birmingamas perstatytas, o d\xc4\x97l spar\xc4\x8diai padid\xc4\x97jusios imigracijos dar labiau i\xc5\xa1augo._NEWLINE_Birmingamas ilg\xc4\x85 laik\xc4\x85 buvo Vorik\xc5\xa1iro dalimi, bet XIX\xe2\x80\x93XX a. spar\xc4\x8diai augdamas asimiliavo daugel\xc4\xaf aplinkini\xc5\xb3 miest\xc5\xb3 ir gyvenvie\xc4\x8di\xc5\xb3. 1974\xc2\xa0m. sudaryta Birmingamo metropolin\xc4\x97 apskritis, o nuo 1986\xc2\xa0m. tapo Vakar\xc5\xb3 Midlendo sostine.\n_START_SECTION_\nGyventojai\n_START_PARAGRAPH_\nBirmingamas yra etni\xc5\xa1kai ir kult\xc5\xabri\xc5\xa1kai nevienalytis miestas. D\xc4\x97l didel\xc4\x97s imigracijos po Antro pasaulinio karo i\xc5\xa1 JK kolonij\xc5\xb3, o v\xc4\x97liau ir Ryt\xc5\xb3 Europos bei Arab\xc5\xb3 \xc5\xa1ali\xc5\xb3 mieste daug nebriti\xc5\xa1kos kilm\xc4\x97s \xc5\xbemoni\xc5\xb3. Pagal 2005\xc2\xa0m. duomenis baltieji sudaro 67,8\xc2\xa0% gyventoj\xc5\xb3 (j\xc5\xb3 tarpe 2,7\xc2\xa0% airi\xc5\xb3 ir 2,1\xc2\xa0% ne brit\xc5\xb3 kilm\xc4\x97s balt\xc5\xb3j\xc5\xb3), 20,4\xc2\xa0%\xc2\xa0\xe2\x80\x93 azijie\xc4\x8diai, 6,6\xc2\xa0%\xc2\xa0\xe2\x80\x93 juodaod\xc5\xbeiai, 1,1\xc2\xa0%\xc2\xa0\xe2\x80\x93 kinai, 3,1\xc2\xa0%\xc2\xa0\xe2\x80\x93 mai\xc5\xa1ytos ras\xc4\x97s. 16,5\xc2\xa0% Birmingamo gyventoj\xc5\xb3 yra gim\xc4\x99 u\xc5\xbe JK rib\xc5\xb3. Pagal religij\xc4\x85 vyrauja krik\xc5\xa1\xc4\x8dionys (59,1\xc2\xa0%), musulmonai (14,3\xc2\xa0%), ateistai (12,4\xc2\xa0%), yra hinduist\xc5\xb3, sik\xc5\xb3, budist\xc5\xb3._NEWLINE_Vidutinis gyventoj\xc5\xb3 tankumas mieste 3649 \xc5\xbem./km\xc2\xb2. 51,6\xc2\xa0% gyventoj\xc5\xb3 yra moterys, 48,4\xc2\xa0%\xc2\xa0\xe2\x80\x93 vyrai. Did\xc5\xbeioji gyventoj\xc5\xb3 dauguma yra 16-74\xc2\xa0m. am\xc5\xbeiaus.\n_START_SECTION_\nLankytinos vietos\n_START_PARAGRAPH_\nDid\xc5\xbeiausias miesto muziejus ir galerija yra Birmingamo muziejus ir dail\xc4\x97s galerija. \xc4\x8cia sukaupta daug prerafaelit\xc5\xb3 brolijos tapybos darb\xc5\xb3, did\xc5\xbeiausia Edward Burne-Jones paveiksl\xc5\xb3 kolekcija. Ma\xc5\xbeesni muziejai: Aston Hall, Blakesley Hall, Juvelyr\xc5\xb3 kvartalo muziejus, Sarehole mal\xc5\xabnas, Thinktank mokslo muziejus, Barber Institute of Fine Arts meno galerija su gausia monet\xc5\xb3 kolekcija, Cadbury World \xc5\xa1okolado muziejus._NEWLINE_Birmingame yra 3200 ha park\xc5\xb3. Satono parkas yra vienas did\xc5\xbeiausi\xc5\xb3 miest\xc5\xb3 park\xc5\xb3 Europoje. Yra Viktorijos stiliaus Birmingamo botanikos sodas, Birmingamo universitetui pavaldus Vinterbarno botanikos sodas. Taip gausu kit\xc5\xb3 ma\xc5\xbeesni\xc5\xb3 park\xc5\xb3, sod\xc5\xb3 ir \xc5\xbeali\xc5\xb3j\xc5\xb3 plot\xc5\xb3._NEWLINE_Taip pat yra eil\xc4\x97 vie\xc5\xa1\xc5\xb3j\xc5\xb3 aik\xc5\xa1\xc4\x8di\xc5\xb3: Centenary aik\xc5\xa1t\xc4\x97, Chamberlain aik\xc5\xa1t\xc4\x97, Viktorijos aik\xc5\xa1t\xc4\x97, Senoji aik\xc5\xa1t\xc4\x97, Brindleyplace aik\xc5\xa1t\xc4\x97s. Mieste taip pat gausu \xc4\xafvairi\xc5\xb3 maldos nam\xc5\xb3: anglikon\xc5\xb3 \xc5\xa0v. Pilypo katedra, katalik\xc5\xb3 \xc5\xa0v. \xc4\x8cedo katedra, Bull Ring \xc5\xa0v. Martyno ba\xc5\xbeny\xc4\x8dia, viena did\xc5\xbeiausi\xc5\xb3 Europoje Birmingamo musulmon\xc5\xb3 me\xc4\x8det\xc4\x97.\n_START_SECTION_\nEkonomika\n_START_PARAGRAPH_\nNors Birmingamas i\xc5\xa1augo kaip pramon\xc4\x97s ir in\xc5\xbeinerijos centras, dabar ekonomikoje dominuoja paslaug\xc5\xb3 sektorius, 2003\xc2\xa0m. sudar\xc4\x99s 78\xc2\xa0% miesto ekonomikos. \xc4\x8cia veikia 1765\xc2\xa0m. \xc4\xafkurtas Lloyds Bank ir 1836\xc2\xa0m. \xc4\xafkurtas Midland Bank, kurie yra vieni i\xc5\xa1 keturi\xc5\xb3 stipriausi\xc5\xb3 JK bank\xc5\xb3. Pagal Cushman & Wakefield duomenis Birmingamas u\xc5\xbeima 3 viet\xc4\x85 JK ir 21 viet\xc4\x85 Europoje pagal verslo pl\xc4\x97tros s\xc4\x85lygas._NEWLINE_Turizmas taip pat svarbi vietin\xc4\x97s ekonomikos dalis. Birmingame \xc4\xafsik\xc5\xabr\xc4\x99 konferencij\xc5\xb3 r\xc5\xabmai International Convention Centre, Nacionaliniai parod\xc5\xb3 r\xc5\xabmai. Mieste vyksta 42\xc2\xa0% JK konferencij\xc5\xb3 ir parod\xc5\xb3. Dau turist\xc5\xb3 pritraukia sporto ir kult\xc5\xabros renginiai. Prekybos centras\xc2\xa0\xe2\x80\x93 Bullring._NEWLINE_Vystoma ma\xc5\xa1in\xc5\xb3 ir \xc4\xafrengim\xc5\xb3 (Jaguar Cars, Aston Martin), elektronikos, maisto, chemijos pramon\xc4\x97.\n_START_SECTION_\nPolitika\n_START_PARAGRAPH_\nBirmingamo miesto taryba yra did\xc5\xbeiausia taryba ne tik JK, bet ir visoje Europoje. J\xc4\x85 sudaro 120 kancleri\xc5\xb3 ir 40 vord\xc5\xb3. Taryb\xc4\x85 valdo konservtori\xc5\xb3 ir liberal\xc5\xb3 partij\xc5\xb3 koalicija. \xc5\xa0alies parlamente Birmingam\xc4\x85 atstovauja 11 parlamentar\xc5\xb3. Miesto tvark\xc4\x85 palaiko Vakar\xc5\xb3 Midlendo policija, gelb\xc4\x97jimo darbus atlieka Vakar\xc5\xb3 Midlendo prie\xc5\xa1gaisrin\xc4\x97 tarnyba, sveikatos apsaug\xc4\x85 pri\xc5\xbei\xc5\xabri Vakar\xc5\xb3 Mdlendo greitoji pagalba. Birmingamo mieste taip pat \xc4\xafsik\xc5\xabrusi Vakar\xc5\xb3 Midlando regiono vald\xc5\xbeia.\n_START_SECTION_\nTransportas\n_START_PARAGRAPH_\nBirmingamas svarbus visos JK transporto mazgas. Magistraliniai keliai veda \xc4\xaf Man\xc4\x8dester\xc4\xaf, Notingam\xc4\x85, \xc5\xa0efild\xc4\x85, \xc5\xa0riusber\xc4\xaf, London\xc4\x85, Bristol\xc4\xaf, Northampton\xc4\x85. Taip pat gele\xc5\xbeinkeliai \xc4\xaf daugel\xc4\xaf did\xc5\xbei\xc5\xb3j\xc5\xb3 miest\xc5\xb3. Pagrindin\xc4\x97 miesto gele\xc5\xbeinkelio stotis\xc2\xa0\xe2\x80\x93 Birmingham New Street. \xc5\xa0alia miesto veikia kita\xc2\xa0\xe2\x80\x93 Birmingham International gele\xc5\xbeinkelio stotis. Miest\xc4\x85 aptarnauja Birmingamo tarptautinis oro uostas (antras pagal u\xc5\xbeimtum\xc4\x85 \xc5\xa1alyje), \xc4\xafsik\xc5\xabr\xc4\x99s Solihalo savivaldyb\xc4\x97je._NEWLINE_Miesto vie\xc5\xa1\xc4\x85j\xc4\xaf transport\xc4\x85 sudaro autobusai, vietiniai traukiniai ir tramvajai. 11 miesto autobus\xc5\xb3 mar\xc5\xa1rutas yra ilgiausias visoje Europoje. Mieste taip pat i\xc5\xa1vystyta laivybos kanalais sistema, veikia Birmingamo kanalas.\n_START_SECTION_\n\xc5\xa0vietimas\n_START_PARAGRAPH_\nBirmingame yra 25 vaik\xc5\xb3 dar\xc5\xbeeliai, 328 pradin\xc4\x97s mokyklos, 77 vidurin\xc4\x97s ir 29 specialiosios mokyklos. Per metus miesto bibliotekas aplanko 4 mln. \xc5\xbemoni\xc5\xb3. Did\xc5\xbeiausia yra Birmingamo centrin\xc4\x97 biblioteka, turinti 41 filial\xc4\x85. Mieste yra vienas i\xc5\xa1 did\xc5\xbeiausi\xc5\xb3 \xc5\xa1alyje Satono Koldfildo koled\xc5\xbeas. Yra 3 universitetai ir 2 universitet\xc5\xb3 koled\xc5\xbeai: Astono universitetas, Birmingamo universitetas, Birmingamo miesto universitetas, Niumano universiteto koled\xc5\xbeas, Birmingamo universiteto koled\xc5\xbeas. Yra konservatorija, vaidybos mokykla, technologij\xc5\xb3 institutas.\n_START_SECTION_\nSportas\n_START_PARAGRAPH_\nBirmingame \xc4\xafsik\xc5\xabr\xc4\x99 du futbolo klubai: Aston Villa FC ir Birmingham City FC. Yra krep\xc5\xa1inio, regbio, kriketo ir kit\xc5\xb3 sporto \xc5\xa1ak\xc5\xb3 klubai. Mieste 1966\xc2\xa0m. vyko VIII pasaulio futbolo \xc4\x8dempionatas, o 1996\xc2\xa0m.\xc2\xa0\xe2\x80\x93 X Europos futbolo \xc4\x8dempionatas.'